C 184/26
EL
Επίσημη Εφημερίδα της Ευρωπαϊκής Ένωσης
5.5.2022
Τετάρτη 20 Οκτωβρίου 2021
συστατικών αναγράφεται στα μικρά τυπογραφικά στοιχεία, και να καταστήσει την προέλευση των πρωταρχικών συστατικών πιο ορατή στον καταναλωτή· καλεί την Επιτροπή να προτείνει νομοθετικές αλλαγές για τους κανόνες επισήμανσης του μελιού που θα οδηγήσουν σε καλύτερη ενημέρωση των καταναλωτών και να στηρίξει τον μελισσοκομικό τομέα της ΕΕ ενισχύοντας τους ελέγχους των εισαγωγών προκειμένου να αποτραπούν οι εισαγωγές νοθευμένου μελιού, τονίζοντας παράλληλα ότι πρέπει να επιβληθεί αποτελεσματικά η επισήμανση της χώρας προέλευσης για την καταπολέμηση της απάτης στον τομέα των τροφίμων·
98. επικροτεί την πρόθεση της Επιτροπής να αναπτύξει ένα πλαίσιο για την επισήμανση των βιώσιμων τροφίμων και καλεί την Επιτροπή να ορίσει τη μεθοδολογία και να προσδιορίσει ποιες διαστάσεις βιωσιμότητας θα καλύπτονταν, διασφαλίζοντας ταυτόχρονα ότι το νέο σύστημα δεν είναι αντίθετο με υπάρχοντα περιβαλλοντικά πλαίσια όπως το οικολογικό σήμα της ΕΕ ή το βιολογικό λογότυπο· επισημαίνει ότι επί του παρόντος χρησιμοποιούνται πολλοί μη τεκμηριωμένοι και ακόμη και παραπλανητικοί περιβαλλοντικοί ισχυρισμοί και μέθοδοι διαφήμισης και καλεί την Επιτροπή να θεσπίσει ένα κανονιστικό πλαίσιο που θα θεσπίζει μια σαφή, ταχεία και αποτελεσματική διαδικασία προέγκρισης για όλους τους ισχυρισμούς και τα σήματα βιωσιμότητας· τονίζει ότι ένα τέτοιο πλαίσιο θα προστάτευε τους καταναλωτές από ψευδείς ισχυρισμούς βιωσιμότητας ενώ παράλληλα θα διασφάλιζε ότι οι επιχειρήσεις που προσπαθούν πραγματικά για πιο φιλικές προς το περιβάλλον δραστηριότητες αμείβονται δεόντως για τις προσπάθειές τους· τονίζει ότι είναι αναγκαίο οι δημόσιες αρχές ελέγχου να επιθεωρούν οποιασδήποτε επισήμανση επιτρέπεται στα προϊόντα τροφίμων·
99.
υπογραμμίζει την ανάγκη να καθιερωθεί επισήμανση των ζωικών προϊόντων, η οποία θα πρέπει να βασίζεται στον προσδιορισμό της μεθόδου παραγωγής και των δεικτών καλής μεταχείρισης των ζώων και να περιλαμβάνει τον τόπο γέννησης, εκτροφής και σφαγής του ζώου, και τονίζει ότι οι απαιτήσεις αυτές θα πρέπει να επεκταθούν στα μεταποιημένα προϊόντα προκειμένου να αυξηθεί η διαφάνεια, να βοηθηθούν οι καταναλωτές να κάνουν καλύτερες επιλογές και να συμβάλουν στην καλή διαβίωση των ζώων· τονίζει ότι η παραγωγή και η διείσδυση πρωτεϊνών φυτικής προέλευσης στην αγορά θα πρέπει να υποστηριχθεί καλύτερα και ζητεί, επιπλέον, να προωθηθεί χωρίς περαιτέρω καθυστέρηση η από καιρό αναμενόμενη εναρμόνιση των απαιτήσεων όσον αφορά την επισήμανση των χορτοφαγικών και των αμιγώς χορτοφαγικών τροφών·
100.
επαναλαμβάνει την πεποίθησή του ότι τα μέτρα πολιτικής για την αύξηση της βιωσιμότητας των συστημάτων τροφίμων δεν θα πρέπει να εξαρτώνται αποκλειστικά από τη μετατόπιση της ευθύνης για την αγορά βιώσιμων προϊόντων στους καταναλωτές, καθώς αυτό στερείται αποτελεσματικότητας, ενώ οι επιλογές των καταναλωτών αποτελούν σημαντικό παράγοντα για την υιοθέτηση της βιώσιμης και υγιέστερης διατροφής· υπογραμμίζει τη σημασία της καλής διατροφικής και περιβαλλοντικής εκπαίδευσης καθώς και της διαθεσιμότητας εύκολα κατανοητών σχετικών πληροφοριών· τονίζει ότι η επισήμανση της βιωσιμότητας θα πρέπει να βασίζεται σε επιστημονικά εναρμονισμένα κριτήρια βιωσιμότητας, θα πρέπει να περιλαμβάνει επιθεωρήσεις από τις δημόσιες αρχές ελέγχου, όπου είναι δυνατόν, και νέα νομοθετικά μέτρα, όπου είναι αναγκαίο· σημειώνει, ωστόσο, ότι η πιστοποίηση και η επισήμανση από τρίτα μέρη δεν είναι από μόνες τους αποτελεσματικές αλλά μπορούν να αποτελέσουν συμπληρωματικά εργαλεία όσον αφορά τη διασφάλιση της μετάβασης στη βιώσιμη παραγωγή και κατανάλωση· αναγνωρίζει ότι η αύξηση της διαφάνειας μέσω μεθόδων όπως η επισήμανση αποτελεί σημαντικό στοιχείο που μπορεί να βοηθήσει τους καταναλωτές να λαμβάνουν πιο βιώσιμες αποφάσεις αγοράς, κάτι που είναι σημαντικό για την επίτευξη της μετάβασης σε ένα πιο βιώσιμο, περιφερειακό και υγιεινό σύστημα τροφίμων·
101.
υπογραμμίζει ότι οι τιμές των τροφίμων πρέπει να στέλνουν το σωστό μήνυμα στους καταναλωτές· θεωρεί ότι οι αληθινές τιμές των τροφίμων, που αντικατοπτρίζουν το πραγματικό κόστος της παραγωγής για τους γεωργούς, καθώς και για το περιβάλλον και την κοινωνία, είναι ο πιο αποτελεσματικός τρόπος να επιτευχθούν δίκαια και βιώσιμα συστήματα τροφίμων μακροπρόθεσμα· επικροτεί, ως εκ τούτου, τον στόχο της στρατηγικής να κατευθύνει τη βιομηχανία τροφίμων προς πρακτικές που καθιστούν την υγιεινή και βιώσιμη επιλογή εύκολη, προσβάσιμη και οικονομικά προσιτή για τους καταναλωτές· υποστηρίζει την παροχή μεγαλύτερης ευελιξίας στα κράτη μέλη για τη διαφοροποίηση των συντελεστών ΦΠΑ στα τρόφιμα με διαφορετικές επιπτώσεις στην υγεία και το περιβάλλον, και την παροχή στα κράτη μέλη της δυνατότητας να επιλέγουν μηδενικό συντελεστή ΦΠΑ για τα υγιεινά και βιώσιμα τρόφιμα, όπως τα φρούτα και τα λαχανικά, όπως εφαρμόζεται ήδη σε ορισμένα κράτη μέλη, αλλά δεν είναι επί του παρόντος εφικτό για όλα (74), και έναν υψηλότερο συντελεστή ΦΠΑ για τα ανθυγιεινά τρόφιμα και τα τρόφιμα με υψηλό περιβαλλοντικό αποτύπωμα· υπενθυμίζει ότι οι δαπάνες των νοικοκυριών για τρόφιμα διαφέρουν σημαντικά μεταξύ των κρατών μελών της ΕΕ και ότι θα πρέπει να διασφαλιστεί η οικονομική προσιτότητα για τους καταναλωτές σε όλα τα κράτη μέλη, διασφαλίζοντας παράλληλα δίκαιο εισόδημα για τους πρωτογενείς παραγωγούς για τα βιώσιμα και υγιή προϊόντα τους και αυξάνοντας τη διαφάνεια και την ευαισθητοποίηση των καταναλωτών όσον αφορά το κόστος και τα κέρδη που σχετίζονται με κάθε στάδιο της αλυσίδας εφοδιασμού τροφίμων· καλεί την Επιτροπή να ξεκινήσει μια μελέτη για τον ποσοτικό προσδιορισμό με οικονομικούς όρους του περιβαλλοντικού και κοινωνιακού κόστους, συμπεριλαμβανομένου του κόστους που σχετίζεται με την υγεία, από την παραγωγή και κατανάλωση των τροφίμων με τη μεγαλύτερη κατανάλωση στην αγορά της ΕΕ·
(74)
Supporting the mid-term evaluation of the EU action plan on childhood obesity, The childhood obesity study.
Κοινοπραξία EPHORT: Jolanda Boer, Jeanine Driesenaar, Anneke Blokstra, Francy Vennemann, Nikolai Pushkarev, Johan Hansen.